O‘zbekiston Respublikasi banklarida depozit operatsiyalarini amalga oshirish tartibi to‘g‘risidagi yo‘riqnomaga o‘zgartirish va qo‘shimchalar kiritish haqida

O‘zbekiston Respublikasining “O‘zbekiston Respublikasining Markaziy banki to‘g‘risida”gi va “Banklar va bank faoliyati to‘g‘risida”gi qonunlariga muvofiq O‘zbekiston Respublikasi Markaziy banki Boshqaruvi qaror qiladi: 
 1. O‘zbekiston Respublikasi Markaziy banki Boshqaruvining 2015-yil 22-iyuldagi 19/11-son qarori (ro‘yxat raqami 2711, 2015-yil 26-avgust) (O‘zbekiston Respublikasi qonun hujjatlari to‘plami, 2015-y., 34-son, 460-modda) bilan tasdiqlangan O‘zbekiston Respublikasi banklarida depozit operatsiyalarini amalga oshirish tartibi to‘g‘risidagi yo‘riqnomaga ilovaga muvofiq o‘zgartirish va qo‘shimchalar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi.
 1. 1-band quyidagi mazmundagi xatboshi bilan to‘ldirilsin:
 “elektron oferta — omonat shartnomasining barcha asosiy shartlarini o‘z ichiga olgan, oferta qiluvchi shaxsning javob qaytargan shaxs bilan ofertada ko‘rsatilgan shartlar asosida shartnoma tuzishga xohish irodasini bildiruvchi taklif (bundan buyon matnda oferta deb yuritiladi).”.
 2. 3-band quyidagi tahrirda bayon etilsin:
 “3. Bank omonati shartnomasi omonatchilar va bank o‘rtasida yozma shaklda tuziladi, bundan mazkur bankda hisobvarag‘i ochilgan jismoniy shaxslar tomonidan oferta asosida qo‘yilgan omonatlar mustasno. Bank va omonatchilar o‘rtasida bank omonati shartnomasi, omonat summasi bank kassasiga qabul qilingan yoki omonat hisobvarag‘iga tegishli mablag‘ naqd pulsiz kelib tushgan kundan boshlab tuzilgan hisoblanadi.
 Oferta asosida omonatlar ofertani elektron shaklda akseptlash orqali qo‘yiladi.
 Ofertani belgilangan muddatda olgan shaxsning akseptlash maqsadida unda ko‘rsatilgan shartnoma shartlarini bajarish yuzasidan qilgan harakatlari, agar qonun hujjatlarida yoxud ofertada boshqacha tartib nazarda tutilmagan yoki qayd etilmagan bo‘lsa, aksept hisoblanadi.
 Muomala layoqatiga ega bo‘lgan har qanday jismoniy shaxs o‘z nomiga va boshqa shaxs nomiga omonat qo‘yishi, o‘zining bank omonat hisobvarag‘idagi mablag‘ini o‘zi yoki vakili orqali mustaqil tasarruf etishi, shuningdek boshqa shaxslar omonat mablag‘larini tasarruf etish uchun vakil bo‘lishi mumkin.”.
 3. 11-bandda:
 quyidagi mazmundagi yettinchi va sakkizinchi xatboshilar bilan to‘ldirilsin:
 “Tijorat banklari o‘zlarining ichki me’yoriy hujjatlariga muvofiq masofadan omonatlarga mablag‘lar jalb qilish hamda omonatlar bilan bog‘liq barcha amaliyotlarni bajarish imkoniyatini beruvchi dasturlar hamda omonat turlarini ishlab chiqishlari va amaliyotga joriy qilishlari mumkin.
 Banklar jismoniy shaxslarning omonat operatsiyalarini amalga oshirishda bank hisobvaraqlariga masofadan xizmat ko‘rsatish tizimlari orqali qonun hujjatlarida belgilangan barcha hisobvaraqlardan foydalanadilar.”;
 yettinchi xatboshi to‘qqizinchi xatboshi deb hisoblansin.
 4. 14-band quyidagi tahrirda bayon etilsin:
 “14. Omonatchilar bank plastik karta hisobvaraqlari va boshqa omonat hisobvaraqlari bo‘yicha mobil ilovadan foydalangan holda yoki shaxsiy kabinet orqali barcha omonat operatsiyalarini amalga oshirishlari mumkin.
 Bank plastik karta hisobvaraqlari va boshqa omonat hisobvaraqlari bo‘yicha mobil ilova yoki shaxsiy kabinet orqali foydalanish omonatchilar tomonidan ixtiyoriy ravishda tanlanadi.
 Bank plastik karta hisobvaraqlari va boshqa omonat hisobvaraqlari bo‘yicha mobil ilova yoki shaxsiy kabinet orqali foydalanish tartibi mazkur Yo‘riqnomaga, O‘zbekiston Respublikasi tijorat banklarida buxgalteriya hisobi hisobvaraqlar rejasiga (ro‘yxat raqami 773-17, 2004-yil 13-avgust) hamda boshqa qonun hujjatlariga muvofiq belgilanadi.”.
 5. 15, 16, 100 va 114-bandlar o‘z kuchini yo‘qotgan deb topilsin.
 6. 31-bandning ikkinchi xatboshisidagi “bo‘yicha” degan so‘z “talab qilib olinguncha omonatlar hisobvarag‘iga o‘tkaziladi hamda” degan so‘zlar bilan almashtirilsin.
 7. 37-bandning ikkinchi xatboshisi “muddatli omonatlar bo‘yicha” degan so‘zlar “talab qilib olinguncha omonatlar hisobvarag‘iga o‘tkaziladi hamda” degan so‘zlar bilan almashtirilsin.
 8. 50-band quyidagi mazmundagi xatboshilari bilan to‘ldirilsin:
 “Mazkur band talablari ushbu bankda hisobvarag‘i ochilgan jismoniy shaxslar tomonidan oferta asosida qo‘yilgan omonatlar bo‘yicha tatbiq etilmaydi.
 Tijorat banklarida bank hisobvaraqlariga masofadan xizmat ko‘rsatish tizimlari orqali boshqariladigan depozit hisobvaraqlariga doir omonatlar bo‘yicha alohida modul yaratilib, kunlik reyestri va monitoringi olib boriladi.
 Mijozlar uchun bank hisobvaraqlariga masofadan xizmat ko‘rsatish tizimlari orqali boshqariladigan depozit hisobvaraqlariga doir omonatlar bo‘yicha barcha ma’lumotlar elektron tarzda shakllantiriladi va omonatchiga elektron tizimlardan foydalangan holda real vaqt rejimida monitoring qilish imkoniyati yaratiladi.”.
 9. 57-banddagi “yopilgan taqdirda,” degan so‘zlar “yopilganda yoki omonat hisobvarag‘ida qoldiq qolmaganda,” degan so‘zlar bilan almashtirilsin.
 10. 60-bandning 3, 4, 6 va 14-kichik bandlari o‘z kuchini yo‘qotgan deb topilsin.
 11. 69-bandning yettinchi xatboshisidan “hamda mazkur yo‘riqnomaning 6-ilovasiga muvofiq “Aholi omonatlari bo‘yicha naqd pul mablag‘larining berilishida omonatchilarning murojaatlarini qayd etish daftari”” degan so‘zlar chiqarib tashlansin.
 12. 72-band quyidagi mazmundagi xatboshilar bilan to‘ldirilsin:
 “Mijoz unga tegishli plastik kartasi ochilgan yoki uni identifikatsiyalash bo‘yicha boshqa usullariga ega bo‘lgan bank doirasida bank hisobvaraqlariga masofadan xizmat ko‘rsatish tizimlari orqali boshqariladigan depozit hisobvaraqlari bo‘yicha belgilangan tartibda hisobvaraq ochish, ularni yuritish va hisobvaraqlarni yopish elektron tarzda amalga oshiradi.
 Bir bank ichida real vaqt rejimida omonat mablag‘larini joylashtirish, ularni olish va qo‘shimcha pul mablag‘larini qo‘yish bilan bog‘liq operatsiyalar O‘zbekiston Respublikasi tijorat banklari avtomatlashtirilgan bank tizimlarida axborotni muhofaza qilish to‘g‘risidagi nizom (ro‘yxat raqami 1552, 2006-yil 13-mart) bilan muhofaza qilinadi.”.
 13. 74-banddan ikkinchi xatboshisi chiqarib tashlansin. 
 14. 75-banddan “So‘nggi nazoratga xabarnomada,” degan so‘zlar chiqarib tashlansin.
 15. 76-bandning birinchi xatboshisi “bir martalik operatsiya” degan so‘zlar “bir martalik operatsiyalar, shu jumladan xalqaro pul o‘tkazmalari bo‘yicha kelib tushgan mablag‘lar” degan so‘zlar bilan almashtirilsin.
 16. 93-banddan “yozuvidan keyin va So‘nggi nazoratga xabarnomada qaysi hujjatga asosan omonat xatlanganligi” degan so‘zlar chiqarib tashlansin.
 17. 95-banddan “va So‘nggi nazoratga xabarnomaga” va “va So‘nggi nazoratga xabarnomani” degan so‘zlar chiqarib tashlansin.
 18. 97 va 107-bandlardan “va Tasdiqnoma” degan so‘zlar chiqarib tashlansin.
 19. 98-banddagi “orderi va Tasdiqnomani” degan so‘zlar “orderini” degan so‘zlar bilan almashtirilsin.
 20. 99-banddan ikkinchi jumla chiqarib tashlansin.
 21. 101-banddagi “Tasdiqnoma” degan so‘z “Kirim orderi” degan so‘zlar bilan almashtirilsin.
 22. 108-bandning ikkinchi xatboshisi quyidagi tahrirda bayon etilsin:
 “Omonat daftarchasi to‘liq rasmiylashtirilib, imzolangandan so‘ng nusxa olinadi va so‘nggi nazoratga taqdim etiladi.”.
 23. 110-band “filial rahbari” degan so‘zlardan keyin “yoki mas’ul o‘rinbosari” degan so‘zlar bilan to‘ldirilsin.
 24. 111-banddan ikkinchi jumla chiqarib tashlansin.
 25. 112-banddan “va So‘nggi nazoratga xabarnomaga” degan so‘zlar chiqarib tashlansin.
 26. 113-banddan “So‘nggi nazoratga xabarnomani to‘ldiradi va” degan so‘zlar chiqarib tashlansin.
 27. 115-band quyidagi tahrirda bayon etilsin: 
 “115. O‘n to‘rt yoshga to‘lmagan voyaga yetmagan shaxs nomiga qo‘yilgan omonat bo‘yicha shaxsiy hisobvaraq varaqchasiga nazoratchi “Omonatni ota-ona ruxsati bilan boshqarish”, “Omonatni farzandlikka oluvchilar ruxsati bilan boshqarish” yoki “Omonatni vasiy ruxsati bilan boshqarish” degan yozuvni kiritadi va imzolaydi. Bunda, shaxsiy hisobvaraq varaqchasining “omonatchi” satriga omonatchi faqat o‘n to‘rt yoshga to‘lgandan keyin imzo qo‘yadi.”.
 28. 116-bandning birinchi xatboshisi quyidagi tahrirda bayon etilsin:
 “116. O‘n to‘rt yoshga to‘lmagan voyaga yetmagan shaxs nomiga qo‘yilgan omonat bo‘yicha omonatchining ota-onasi, farzandlikka oluvchisi yoki vasiysi o‘n to‘rt yoshga to‘lmagan voyaga yetmagan shaxsning tug‘ilgan yili, oyi va kuni, omonatchining ota-onasi, farzandlikka oluvchisi yoki vasiysi ekanligini tasdiqlovchi hujjat ma’lumotlarini shaxsiy hisobvaraq varaqchasiga yozadi va shaxsiy hisobvaraq varaqchasining “omonatchi” satriga imzo qo‘yadi.”.
 29. 191-band quyidagi tahrirda bayon etilsin:
 “191. Omonat kassa ish vaqti tugagandan so‘ng, O‘zbekiston Respublikasi Ichki ishlar vazirligi huzuridagi markaziy qo‘riqlash pultiga topshirilishi lozim.”.
 30. 194-banddan “olingan xabarnomalar asosida” degan so‘zlar chiqarib tashlansin.
 31. 3, 4, 6 va 14-ilovalar o‘z kuchini yo‘qotgan deb topilsin.